
Text rozhodnutia
Súd: Krajský súd Banská Bystrica Spisová značka: 5CoE/186/2016 Identifikačné číslo súdneho spisu: 6415207554 Dátum vydania rozhodnutia: 20. 12. 2016 Meno a priezvisko sudcu, VSÚ: JUDr. Juraj Babjak ECLI: ECLI:SK:KSBB:2016:6415207554.2 Uznesenie Krajský súd v Banskej Bystrici ako súd odvolací v senáte zloženom z predsedu senátu JUDr. Juraja Babjaka a členov senátu JUDr. Jána Deáka a JUDr. Petra Chovanka v exekučnej veci oprávneného: PRO CIVITAS, s.r.o., so sídlom Vajnorská č. 100/A, 831 04 Bratislava, IČO: 45 869 464, právne zastúpeného JUDr. Veronikou Kubrikovou, PhD., advokátkou so sídlom v Bratislave, Martinčekova č. 13, proti povinnému: J. S., nar. XX.XX.XXXX, bytom K.. Q. W. č. XXX/XX, XXX XX G. K. Z., o vymoženie pohľadávky oprávneného v sume 957,18 eur a príslušenstva, vykonávanej súdnym exekútorom Mgr. Janou Virličovou, so sídlom Exekútorského úradu Vajnorská č. 100/A, 831 04 Bratislava pod spisovou značkou EX 3044/15, o odvolaní oprávneného proti uzneseniu Okresného súdu Žiar nad Hronom č.k. 18Er/419/2015-43 zo dňa 24.11.2015, takto r o z h o d o l : Uznesenie okresného súdu p o t v r d z u j e. o d ô v o d n e n i e : 1. Napadnutým uznesením súd prvej inštancie uložil oprávnenému povinnosť zaplatiť na účet súdu súdny poplatok za vyhotovenie rovnopisu podania urobeného elektronickými prostriedkami so zaručeným elektronickým podpisom podľa položky 20a Sadzobníka súdnych poplatkov zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „Zákon o súdnych poplatkoch“), a to v sume 3,00 eur, v lehote 3 dní od právoplatnosti uznesenia s poučením, že pokiaľ nebude vyrubený súdny poplatok riadne a včas zaplatený, súd bude poplatok vymáhať. 2. Proti tomuto uzneseniu podal oprávnený v zákonom stanovenej lehote odvolanie. Podaným odvolaním sa domáhal zrušenia uznesenia súdu prvej inštancie podľa ust. § 221 ods. 1 písm. f/, písm. h/ a písm. i/ zákona č. 99/1963 Zb. Občiansky súdny poriadok (ďalej len „O. s. p.“) z dôvodu nesprávneho právneho posúdenia veci (§ 205 ods. 2, písm. f/ O.s.p.). 3. Namietal, že súdny poplatok nebol vyrubený oprávnene, pretože objektom poplatkovej povinnosti podľa položky 20a ods. 1 Sadzobníka súdnych poplatkov je vyhotovenie rovnopisu (podania a príloh, ktoré tvoria súdny spis) za predpokladu, že podanie bolo podané elektronickými prostriedkami a podpísané zaručeným elektronickým podpisom. Teda doručenie, ani prijatie podania podpísaného zaručeným elektronickým podpisom poplatkovým úkonom nie je. Oprávnený výslovne nenavrhol súdu, aby vykonal poplatkový úkon - t. j. nežiadal vyhotoviť rovnopis súdu doručeného podania, takýto výslovný prejav vôle účastníka konania absentuje a súd vykonal spoplatňovaný úkon bez návrhu účastníka konania. Poukázal na to, že Zákon o súdnych poplatkoch ho v prípade, že návrh na vykonanie poplatkového úkonu pod položkou 20a ods. 1 Sadzobníka súdnych poplatkov nepodal, za poplatníka neurčuje. Ďalej uviedol, že poplatková povinnosť v zmysle ust. § 5 ods. 1 písm. h/ Zákona o súdnych poplatkoch nemôže vzniknúť skôr ako je rozhodnuté vo veci samej. Oprávnený mal za to, že v zmysle položky 20a Sadzobníka súdnych poplatkov mu poplatková povinnosť nevznikla, a to aj s poukazom na Uznesenie Najvyššieho súdu Slovenskej republiky zo dňa 23.06.2011, sp. zn. 6M Cdo 7/2011. 4. Povinný sa k odvolaniu oprávneného nevyjadril. 5. Rozhodnutie súdu prvej inštancie bolo vydané dňa 24.11.2015 a odvolanie oprávneného bolo doručené Okresnému súdu Žiar nad Hronom dňa 28.12.2015, teda za účinnosti zákona č. 99/1963 Zb. Občiansky súdny poriadok, ktorý bol zrušený zákonom č. 160/2015 Z. z. Civilný sporový poriadok (ďalej len „CSP“). 6. Podľa § 470 ods. 1, ods. 2 CSP, ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 7. Krajský súd v Banskej Bystrici ako súd odvolací prejednal vec podľa § 379, § 380 ods. 1 a § 385 ods. 1 CSP v rozsahu podaného odvolania, bez nariadenia pojednávania, pričom dospel k záveru, že odvolanie oprávneného nie je dôvodné. 8. Podľa ust. § 1 ods. 1 Zákona o súdnych poplatkoch, súdne poplatky (ďalej len „poplatky“) sa vyberajú za jednotlivé úkony alebo konanie súdov, ak sa vykonávajú na návrh a za úkony orgánov štátnej správy súdov a prokuratúry (ďalej len „poplatkový úkon“) uvedené v sadzobníku súdnych poplatkov a poplatku za výpis z registra trestov (ďalej len „sadzobník“), ktorý tvorí prílohu tohto zákona. Podľa odseku 2 citovaného ustanovenia sa poplatky vyberajú aj za konanie a úkony vykonávané bez návrhu v prospech poplatníka, ak je to v sadzobníku výslovne uvedené. 9. Podľa ust. § 2 ods. 1, písm. f/ Zákona o súdnych poplatkoch, poplatníkom je oprávnený a povinný v exekučnom konaní. 10. Pokiaľ ide o vyrubený súdny poplatok za podanie vyhotovenie rovnopisu podania doručeného súdu elektronickými prostriedkami so zaručeným elektronickým podpisom, je potrebné vychádzať zo systematiky zákona, použitej terminológie Zákona o súdnych poplatkoch, ako aj z členenia Sadzobníka tvoriaceho prílohu Zákona o súdnych poplatkov na štyri časti vymedzujúce jednotlivé osobitné skupiny poplatkov - a to I. Poplatky vyberané v občianskom súdnom konaní, II. Poplatky za úkony súdov, III. Poplatky za úkony orgánov štátnej správy súdov a IV. Poplatky za úkony prokuratúry. 11. Z obsahu spisu Okresného súdu Žiar nad Hronom odvolací súd zistil, oprávnený v zastúpení splnomocneného advokáta zaslal príslušnému súdu prvej inštancie dokumenty (všeobecné obchodné podmienky obsahujúce rozhodcovskú doložku) na základe výzvy zo dňa 30.06.2015, a to formou elektronického dokumentu podpísaného zaručeným elektronickým podpisom. 12. Odvolací súd konštatuje, že elektronický dokument, ktorý obsahuje procesné podanie vo veci, ak je podpísaný zaručeným elektronickým podpisom, je považovaný za písomné podanie (§ 125 ods.1 CSP) a nie je potrebné ho dopĺňať v listinnej podobe. V prípade prijatia elektronického dokumentu podpísaného zaručeným elektronickým podpisom súd overuje platnosť kvalifikovaného certifikátu, platnosť zaručeného elektronického podpisu, jeho neporušenosť integrity a následne priradí dokumentu čas jeho prijatia (vyhláška NBÚ č. 136/2009 Z. z. o spôsobe a postupe používania elektronického podpisu v obchodnom styku a administratívnom styku a § 4 zákona č. 215/2002 Z. z. o elektronickom podpise a o zmene a doplnení niektorých zákonov). Príslušný súd vytlačí dokument prijatý v elektronickej podobe do listinnej podoby, pričom spravidla tak urobí, keď pristúpi k vybaveniu veci, k čomu nevyhnutne potrebuje listinnú podobu procesného podania (návrhu) a podľa uváženia buď všetkých alebo niektorých príloh (§ 129, § 132 a § 168 Vyhlášky MS SR č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd). 13. Podľa položky 20a Sadzobníka súdnych poplatkov v znení Zákona o súdnych poplatkoch účinného do 31.12.2015, je sadzba súdneho poplatku za vyhotovenie rovnopisu podaní a ich príloh, ktoré vytvoria súdny spis, a rovnopisu podaní a ich príloh doručovaných účastníkom, ak bolo podanie urobené elektronickými prostriedkami podpísané zaručeným elektronickým podpisom podľa osobitného zákona stanovená za každú stranu 0,10 eur, najmenej 10,00 eur za podanie, ktoré je návrhom na začatie konania s prílohami a najmenej 3,00 eur za ostatné podania s prílohami. Podľa Poznámky k tejto položke, v prípade podaní urobených elektronickými prostriedkami podpísaných zaručeným elektronickým podpisom súd vyhotoví potrebný počet rovnopisov a ich príloh bez toho, aby žiadal náhradu vecných nákladov, podľa § 42 ods. 3 O.s.p. (ekvivalentne od 01.07.2016 podľa § 125 ods. 3 CSP). Položka 20a spoplatňujúca predmetný úkon súdu bola do Zákona o súdnych poplatkoch vnesená novelou č. 273/2007 Z. z., ktorá nadobudla účinnosť dňom 01.07.2007. Vyhotovenie dokumentu v listinnej podobe je úkon súdu, ktorý súd vykonáva bez návrhu v prospech poplatníka (§ 1 ods. 2 Zákona o súdnych poplatkoch). 14. Preto ak súd vykonal úkon podliehajúci poplatkovej povinnosti v zmysle Sadzobníka súdnych poplatkov, bol povinný účastníkovi, ktorý urobil elektronické podanie so zaručeným elektronickým podpisom uložiť povinnosť zaplatiť súdny poplatok podľa položky 20a Sadzobníka súdnych poplatkov za vyhotovenie rovnopisu návrhu na začatie konania s prílohami. Z uvedeného dôvodu neobstojí námietka oprávneného, že poplatková povinnosť v prípade absencie prejavu jeho vôle na vyhotovenie rovnopisu spoplatňovaného podania nevznikla. 15. Pokiaľ sa oprávnený domnieva aj s ohľadom na Uznesenie Najvyššieho súdu Slovenskej republiky zo dňa 23.06.2011, sp. zn. 6 M D. 7/11, že poplatková povinnosť mu nevznikla, takýto mylný záver vznikol zrejme nedôsledným rozlišovaním medzi súdnym poplatkom a vecnými náhradami, ktoré súd bol oprávnený i povinný podľa O.s.p a v súčasnosti od 01.07.2016 aj podľa CSP od účastníkov resp. strán sporu vyberať. Podľa ust. § 125 ods. 1 CSP, podanie možno urobiť písomne, a to v listinnej podobe alebo v podobe elektronického dokumentu autorizovaného zaručeným elektronickým podpisom bez povinnosti podanie doplniť v listinnej podobe. Bez ďalšej úpravy by však takýmto spôsobom boli neprimerane vecne zaťažené súdy, ktorým by vyplynula povinnosť na vlastné náklady potrebný počet rovnopisov podaní a príloh vyhotoviť. Z uvedeného dôvodu bola do Sadzobníka súdnych poplatkov už spomínaným zákonom č. 273/2007 Z.z. doplnená položka 20a, na základe ktorej má súd povinnosť spoplatniť každý rovnopis elektronického podania a jeho príloh, ktoré sú potrebné na vytvorenie súdneho spisu. Položka 20a je preto vo svojom znení jednoznačná a je z jej obsahu zrejmé, že súd vyrubí súdny poplatok za každý rovnopis elektronického podania vyhotoveného v listinnej podobe. Poznámka k predmetnej položke pritom upresňuje, že stranu sporu alebo účastníka konania, ktorý vecné náklady súdu spojené s vyhotovením potrebného počtu rovnopisov elektronického dokumentu uhradí vo forme súdneho poplatku v stanovenej výške, už nie je možné zaťažiť aj povinnosťou náhrady vecných nákladov za vyhotovenie takýchto rovnopisov, a to podľa § 42 ods. 3 O.s.p., resp. od 01.07.2016 podľa § 125 ods. 3 CSP. 16. Náhradu vecných nákladov nemožno stotožňovať so súdnym poplatkom, nakoľko táto predstavuje finančné prostriedky, ktoré sú súdy oprávnené od účastníkov konania vyberať za vyhotovenie fotokópií podaní v určitej výške a to v tých prípadoch, ktoré upravuje ustanovenie §X25 ods. 3 a § 97 ods. 1 CSP. Legislatívnym zámerom zavedenia osobitnej poznámky k doplnenej položke 20a Sadzobníka súdnych poplatkov bolo zamedziť, aby súdy okrem vyrubenia súdneho poplatku v zmysle príslušnej položky 20a požadovali (duplicitne) od účastníka aj náhradu vecných nákladov. 17. Súd dopĺňa, že námietka oprávneného o absencii subjektu poplatkovej povinnosti nie je dôvodná, keďže je poplatníkom v zmysle ust. § 2 ods. 1, písm. f/ Zákona o súdnych poplatkoch ako oprávnený v exekučnom konaní (§ 37 ods. 1 zákona č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov). 18. Keď súd prvej inštancie uložil napadnutým uznesením poplatkovú povinnosť oprávnenému za vyhotovenie rovnopisu podania urobeného elektronickou formou so zaručeným elektronickým podpisom, postupoval správne a v zmysle zákonnej úpravy. Súdny poplatok bol vyrubený oprávnene a v správnej výške, preto odvolací súd uznesenie súdu prvej inštancie podľa ustanovenia § 387 ods. 1 CSP ako vecne správne potvrdil. 19. Rozhodnutie bolo prijaté senátom Krajského súdu v Banskej Bystrici pomerom hlasov 3 : 0. Poučenie: Proti tomuto rozhodnutiu nie je odvolanie prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6415207554.2 (dáta aktuálne k 12. 11. 2026). Záväzné je znenie zverejnené súdom.




